Sade Adu

Sade Adu (født Helen Folasade Adu 16. januar 1959 i Ibadan i Nigeria) er en nigerianskfødt britisk sanger og komponist, kjent for kombinasjon av soul, jazz, brasiliansk musikk og afrikansk-kubanske rytmer og for sin mørke, sensuelle altstemme. Hun har en kjølig, tilbakelent sangstil og stemmen har et begrenset register. På scenen er hun kjent for en glamorøs stil.

Hun har hatt stor suksess, spesielt på 1980- og til dels 1990-tallet, med sitt engelske band, Sade (uttales «Sjaardei»), bestående av Stuart Mathewman (gitar og saksofon), Paul Denham (bass), Andrew Hale (keyboard) og Paul Cook (trommer). Bandets arrangementer var avanserte og musikerne profesjonelle, men lydbildet fremsto dempet. Gjennombruddet var med debutsingelen «Your Love is King» (1984) og albumet Diamond Life med hiten "Smooth Operator". Bandet medvirket ved Live Aid på Wembley. Bandet har skrevet musikken i samarbeid med Sade Adu selv som den ledende. Det er særlig Sade Adu selv og Matthewman som står bak komposisjonene. Diamond Life solgte over 6 millioner kopier. Bandets musikalske stil beskrives som tidløs med høy kvalitet i produksjonen. Bandet videreførte britiks musikalsk stil fra blant annet Light of the World, Wham, Swing out Sister, Everything but the Girl og The Style Council. Bandet Sade har en langsom utgivelsestakt og holder sjelden konserter.

Fra albumet Promise kom to hiter - "The Sweetest Taboo" og "Never as Good as the First Time". Kritikerne mente at Stronger Than Pride var for lik foregående album; singelen "Paradise" solgte bra i USA. Love Deluxe solgte bra etter at den ble brukt som soundtrack til Indecent Proposal. 

I 1986 hadde hun en birolle i filmen Absolute Beginners. I 2018 bidro hun med musikk til filmen A Wrinkle in Time av Ava DuVernay.

I begynnelsen var hun vokalist for to funkgrupper, Arriva og Pride, før hun under en opptreden i fjernsynsprogrammet The Tube lanserte bandet som bærer hennes navn. Hun har totalt solgt mer enn 55 millioner plater (per 2011). Sade har stort sett ikke brydd seg om å stille for media og har vernet nøye om privatlivet.

Hun har hatt lange pauser i det musikalske arbeidet. I 2002 gjennomførte hun første store turneen på 12 år og ga ut livealbumet Lovers Live. Soldier of Love kom etter ni år uten offentlig opptreden. Albumet toppet Billboards albumliste i tre uker i 2010.

Bakgrunn
Helen Folasade Adu ble født 16. januar 1959 i Ibadan i Nigeria, med nigeriansk far og engelsk mor. Faren var professor i økonomi og moren sykepleier. Hun vokste opp i Clacton-on-Sea i Essex etter at moren flyttet dit da hun var 4 år. I England ble hun inspirert av soul og en tidlig hiphop med Gil Scott-Heron og The Last Poets. Hun flyttet 18 år gammel til London for å studere design og mote Saint Martins School of Art. Hun flyttet til Camden Town i London i 1984. 

I Nigeria ble hun ikke tiltalt med det engelske fornavnet (Helen), men mellomnavnet Folasade fra jorubaspråket. Foreldrene begynte å bruke kortformen Sade.

Hun var ikke utdannet musiker og sanger, og begynte å synge ved en tilfeldighet tre år før hun slo gjennom. Hun hadde da arbeidet som klesdesigner og litt som fotomodell. 

Utmerkelser
I 2017 ble hun utnevnt til kommandør (CBE) av Order of the British Empire; hun hadde en OBE fra 2002.Birthday Honours 2017: the Prime Minister's list, gov.uk. Da prins Charles tildelte henne OBE i 2002 tilegnet hun den alle mørkhudete kvinner i England.

 Diskografi 
 Album 
 Diamond Life (Epic, 1984)
 Promise (Epic, 1985)
 Stronger Than Pride (Epic, 1988)
 Love Deluxe (Epic, 1992)
 Remix Deluxe (Epic, 1992)
 The Best Of Sade (Epic, 1994)
 Lovers Rock (Epic, 2000)
 Lovers Live (Epic, 2002)
 Soldier of Love (Sony, 2010)

 Referanser 

 Eksterne lenker 





Kategori:Engelske sangere
Kategori:Order of the British Empire (CBE)
Kategori:Personer fra Ibadan
Kategori:Personer fra Colchester
Kategori:Order of the British Empire (OBE)